બીટલ્સ ઇંગ્લિશ રોકબેન્ડ છે. જ્હોન લેનન, પૌલ મેક્કાર્ટીની, જ્યોર્જ હેરીસન અને રીંગો સ્ટાર ચાર સંગીતકારો. પોતે જ ગીતો લખે અને પોતે જ ગાય. આજે પણ એટલાં જ લોકપ્રિય. મેઘાલયનાં મુખ્ય પ્રધાન કોનાર્ડ સંગમાએ ગાયેલાં બીટલ્સ ગીતનું ચિંતન અમે કર્યું. જ્યારે હું મુશ્કેલીમાં આવી પડું ત્યારે મધર મેરી મારી પાસે આવે છે; જ્ઞાનનાં શબ્દો કહે છે એ મને. મારાં અંધકારનાં કલાકોમાં મધર મેરી મારી સાથે જ છે, જ્ઞાનના શબ્દો કહે છે એ મને. કહે છે કે લેટ ઈટ બી …ભલે જે થાય.. આ અંધકાર હટશે. જેમનાં હૈયા ભાંગી પડ્યા છે એમને પણ અહેસાસ થશે કે અજવાળું થઇ રહ્યું છે. પૌલ મેક્કાર્ટીનીની માતાનું નામ મેરી હતું. પૌલ દસ વર્ષનાં હતા ત્યારે મૃત્યુ પામેલી એમની માતા એમનાં સપનાંમાં આવીને સધિયારો આપે છે, એની વાત એ ગીતમાં લખી છે. જિસસ ક્રાઈસ્ટની માતાનું નામ વર્જિન મેરી હતું, એવો ય અર્થ નીકળી શકે. આ ગીત લખાયું ત્યારે વિયેટનામનું યુદ્ધ તેમજ ઉત્તર આયરલેન્ડનો આંતરવિગ્રહ ચાલી રહ્યો હતો. તે સમયે સૌ સારાવાનાં થશે એવી પોઝિટીવ વાત કરવાનું ટાણું હતું. આજે પણ એ સ્થિતિ છે. આજે જો કે એક અલગ આંતરવિગ્રહ ચાલી રહ્યો છે. સોશિયલ મીડિયામાં રોજે રોજ કાંઈ કેટલાં સમાચાર ઠલવાઈ રહ્યાં છે. એ વાંચીને મન ડહોળાઈ જાય છે. પાણીની ડહોળાશ માપવાનું એકમ ટીડીએસ (ટોટલ ડીસોલવ્ડ સોલિડ્સ) છે. ટીડીએસ ૮૦ થી ૧૫૦ મિ.ગ્રા. પ્રતિ લીટર હોય તો સારું. નહીંતર નુકસાન કરે. અત્યારે માણસોનાં મન ડહોળાઈ ચૂક્યા છે. કોઈ તો મનનો આર. ઓ. (રીવર્સ ઓસ્મોસિસ) પ્લાન્ટ તો નાંખો, મારાં વહાલાં…